b'\n_START_ARTICLE_\nHou Hanru\n_START_PARAGRAPH_\nHou Hanru (kiin. \xe4\xbe\xaf\xe7\x80\x9a\xe5\xa6\x82, H\xc3\xb3u H\xc3\xa0nr\xc3\xba, s. 1963 Kanton, Kiina) on kiinalaissyntyinen taidekuraattori, joka on asunut Ranskassa ja nyttemmin Yhdysvalloissa, jossa h\xc3\xa4n toimii San Francisco Art Institutessa. H\xc3\xa4n on toiminut useiden taidetapahtumien kuraattorina ja on kirjoittanut taiteesta runsaasti artikkeleita ja kirjoja._NEWLINE_Hou Hanru on suorittanut taidehistorian loppututkinnon Kiinan taideoppilaitoksessa Pekingiss\xc3\xa4. H\xc3\xa4n muutti Kiinasta pois pakolaisena 1990 ja on asunut 16 vuotta Ranskassa ennen Yhdysvaltoihin muuttoaan vuonna 2006. H\xc3\xa4n toimii kansainv\xc3\xa4listen kulttuurilaitosten konsulttina ja on toiminut kansainv\xc3\xa4listen taidepalkintojen palkintolautakunnan j\xc3\xa4senen\xc3\xa4._NEWLINE_Hou Hanru on kuratoinut muun muassa Istanbulin kansainv\xc3\xa4lisen biennaalin 2007. H\xc3\xa4net on kutsuttu valitsemaan Ars Fennica -palkinnon saaja 2008.H\xc3\xa4n on k\xc3\xa4ynyt Suomessa ensi kerran 1990-luvun puoliv\xc3\xa4liss\xc3\xa4 kuratoidessaan kiinalaisen nykytaiteen n\xc3\xa4yttelyn Porin taidemuseoon._NEWLINE_Hou Hanrua kiinnostavat kaupungistuminen ja globaalistuminen, ja niiss\xc3\xa4 taiteen teht\xc3\xa4v\xc3\xa4 on h\xc3\xa4nen mukaansa toimia kriittisen\xc3\xa4 \xc3\xa4\xc3\xa4nen\xc3\xa4.'